CELEX: 52010XG1130(02)
Language: da
Date: 2010-11-18 00:00:00
Title: Rådets konklusioner af 18. november 2010 om muligheder og udfordringer for europæisk film i den digitale tidsalder

30.11.2010   
            
            
               DA
            
            
               Den Europæiske Unions Tidende
            
            
               C 323/15
            
         Rådets konklusioner af 18. november 2010 om muligheder og udfordringer for europæisk film i den digitale tidsalder
   2010/C 323/05
   RÅDET FOR DEN EUROPÆISKE UNION,
   1.   SOM HENVISER TIL
   
               —
            
            
               arbejdsdokumentet fra Kommissionens tjenestegrene af 2. juli 2010 om udfordringerne for den europæiske filmarv fra den analoge og den digitale tidsalder (anden rapport om gennemførelse af henstillingen om filmarven) (1)
               
            
         
               —
            
            
               meddelelsen fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget — En digital dagsorden for Europa (2), navnlig erklæringen om, at det er »nødvendigt at støtte digitaliseringen af biograferne for at beskytte den kulturelle mangfoldighed«
            
         
               —
            
            
               Kommissionens grønbog af 27. april 2010 — Frigørelse af de kulturelle og kreative industriers potentiale (3)
               
            
         
               —
            
            
               UNESCO's konvention af 20. oktober 2005 om beskyttelse og fremme af de kulturelle udtryksformers mangfoldighed (4);
            
         2.   SER MED INTERESSE PÅ
   
               —
            
            
               meddelelsen fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om muligheder og udfordringer for europæisk film i den digitale tidsalder (5);
            
         3.   NOTERER SIG,
   
               —
            
            
               at den digitale teknologi giver nye muligheder for distribution af film, blandt andet til biografer, der fremviser kunstfilm, og biografer, der ligger i tyndt befolkede områder, hvilket vil bidrage til at opfylde de europæiske og nationale målsætninger om fremme af og adgang til europæiske værker, fremme af kulturel og sproglig mangfoldighed og social samhørighed,
            
         
               —
            
            
               at det europæiske marked for filmforevisning er fragmenteret, hvilket indebærer en række udfordringer, der kan have en indvirkning på udformningen og gennemførelsen af nationale og/eller europæiske planer for overgangen til digital film,
            
         
               —
            
            
               at digitaliseringen af biografer genererer betydelige omkostninger, som biografejerne må bære, mens nogle distributører kan opnå besparelser, fordi digitale kopier er billigere. For at rette op på denne skævhed har markedet etableret finansieringsmodeller til privat finansiering af biografers digitalisering, som f.eks. de såkaldte VPF-modeller (6). Modellerne er dog ikke altid egnede til små biografer, navnlig énsalsbiografer, biografer, der viser kunstfilm og/eller kulturarvsfilm, og reprisebiografer. Disse biografer kan derfor få større økonomiske problemer i forbindelse med at erhverve digitalt fremviserudstyr, selv om de spiller en vigtig social og kulturel rolle, f.eks. i tyndt befolkede områder, hvor der er færre kulturelle begivenheder;
            
         4.   UNDERSTREGER I DEN FORBINDELSE,
   
               —
            
            
               at digital fremvisning åbner op for en mere fleksibel og mindre omkostningstung anvendelse af forskellige sprogudgaver (herunder undertekstning og synkronisering) og synstolkningsteknikker, hvilket medvirker til en bedre adgang til og distribution af værker, bl.a. fra lande og regioner, hvis sprog har begrænset udbredelse,
            
         
               —
            
            
               at digitaliseringen af biografer giver helt nye muligheder for europæisk film, men kan føre til, at markedet omstruktureres, hvilket vil have en uforholdsmæssig stor indvirkning på ovennævnte biografer og dermed begrænse mangfoldigheden af de film, der udsendes, og hindre adgangen til filmproduktion for en del af befolkningen. Det kunne også underminere den sociale samhørighed, for så vidt som biograferne i nogle regioner spiller en vigtig rolle som diskussionsforum og mødested. Det kunne også medføre sociale omkostninger, navnlig hvad angår beskæftigelsen i de tekniske industrier og i biografbranchen,
            
         
               —
            
            
               at digitaliseringen af biografer også giver muligheder for at fremme og få adgang til den europæiske filmarv. Der er derfor behov for passende foranstaltninger på forskellige niveauer for at udnytte disse muligheder bedst muligt, bl.a. til undervisningsformål,
            
         
               —
            
            
               at der for at lette overgangen til digital fremvisning mest muligt må være en akkumulering af og en fleksibilitet i finansieringskilderne, uanset om de er af privat eller offentlig oprindelse eller af lokal, national eller europæisk oprindelse, så forskellige typer biografer kan få en støtte, der er afpasset efter deres specifikke situation;
            
         5.   ERKENDER,
   
               —
            
            
               at digitaliseringen af en biograf også kræver en vis mængde udstyr og maskineri ud over selve fremviserudstyret (server, lyd, lærred, tilpasning af fremvisningsrummet osv.),
            
         
               —
            
            
               at udstyrets levetid ikke kan forudsiges, hvilket rejser spørgsmål om vedligeholdelsesomkostninger og finansieringen af en opdatering og/eller udskiftning af det på mellemlang og lang sigt, herunder migration af digitale produktioner til nye formater;
            
         6.   MENER I DEN FORBINDELSE,
   
               —
            
            
               at overgangen til digital film er hastende og nødvendig. At offentlige politikker bør støtte denne overgang under hensyntagen til følgende målsætninger af almen interesse:
               
                           —
                        
                        
                           sikre adgangen til og fremme europæiske værker, herunder værker fra den europæiske filmarv
                        
                     
                           —
                        
                        
                           fremme den kulturelle og sproglige mangfoldighed, navnlig ved at forbedre distributionen af værker
                        
                     
                           —
                        
                        
                           styrke konkurrenceevnen hos de europæiske aktører, der er involveret i digitaliseringsprocessen
                        
                     
                           —
                        
                        
                           bidrage til den sociale samhørighed, herunder gennem et rigt udbud af biografer i hele Den Europæiske Union;
                        
                     
         7.   HILSER DET VELKOMMEN, AT KOMMISSIONEN HAR TIL HENSIGT
   
               —
            
            
               at gennemføre handlingsplanen om overgang til digital filmfremvisning i europæiske biografer, som nævnt i meddelelsen om muligheder og udfordringer for europæisk film i den digitale tidsalder, og navnlig:
               
                           —
                        
                        
                           at iværksætte en ny mekanisme inden udgangen af 2010 som led i det eksisterende Mediaprogram for at støtte digitaliseringen af de biografer, der fremviser en betydelig andel af ikke-nationale europæiske værker
                        
                     
                           —
                        
                        
                           at undersøge muligheden for i 2011 at give biografejere adgang til en produktionsgarantifond under Mediaprogrammet eller finde en lignende måde at lette deres adgang til kredit på
                        
                     
                           —
                        
                        
                           at vedtage en henstilling i 2011 om at fremme digitaliseringen af biografer på europæisk plan
                        
                     
                           —
                        
                        
                           i den kommende meddelelse om biografer i 2012 at foreslå passende retningslinjer for at vurdere offentlighedens støtte til en digitalisering af biografer;
                        
                     
         8.   OPFORDRER MEDLEMSSTATERNE TIL
   
               —
            
            
               at overveje behovet for at støtte digitaliseringen af biografer under hensyntagen til ovennævnte målsætninger af almen interesse
            
         
               —
            
            
               i den forbindelse og i overensstemmelse med de europæiske konkurrenceregler at overveje gennemførelsen af støtteordninger for digitaliseringen af biografer som supplement til privat finansiering. Der bør i disse planer tages hensyn til hver enkelt medlemsstats særlige forhold. Det kunne dreje sig om:
               
                           a)
                        
                        
                           støtte til biografer, som er ude af stand til at afholde udgifterne til digitalisering, så de kan blive digitalt udstyret og bevare deres konkurrenceevne over for de biografer, som kan få installeret udstyret gennem f.eks. VPF-modellerne
                        
                     
                           b)
                        
                        
                           støtte til biografer, som ligger i tyndt befolkede områder, hvor der er færre kulturelle begivenheder
                        
                     
                           c)
                        
                        
                           støtte til biografer, som fremmer europæiske værker, f.eks. ved at have en betydelig andel af europæiske værker på deres program
                        
                     
                           d)
                        
                        
                           støtte til filmbiblioteker og biografer, der fremviser kulturarvfilm, i overensstemmelse med Rådets konklusioner af 18. november 2010 om den europæiske filmarv, herunder udfordringerne i den digitale tidsalder (7)
                           
                        
                     
                           e)
                        
                        
                           tilskyndelse til at oprette solidariske mekanismer mellem distributører og biografejere og/eller mellem biografejere
                        
                     
                           f)
                        
                        
                           tilskyndelse til, at små biografer går sammen og i fællesskab afholder udgifterne til det digitale udstyr
                        
                     
         
               —
            
            
               at overveje at gøre statsstøtte til film betinget af, at der fremstilles en digital master, så det samlede udbud af digitaliserede europæiske værker øges
            
         
               —
            
            
               at undersøge, hvordan Den Europæiske Unions strukturfonde kan anvendes til at finansiere digitaliseringsprojekter og initiativer til praktikophold, hvor det er hensigtsmæssigt;
            
         9.   OPFORDRER MEDLEMSSTATERNE OG KOMMISSIONEN TIL INDEN FOR DERES RESPEKTIVE KOMPETENCEOMRÅDER
   
               —
            
            
               under hensyntagen til de eksisterende ISO-standarder for digital filmfremvisning at fortsætte deres overvejelser om, hvordan man kan opnå de nødvendige og relevante resultater inden for filmfremvisningskvalitet og filmdistribution og samtidig opfylde de forskellige krav; dette bør gøres i overensstemmelse med princippet om teknologisk neutralitet
            
         
               —
            
            
               at tage hensyn til, at teknologi stadig forandres og fornyes, og at spørgsmålet om finansieringen af digital filmfremvisning ikke vil være begrænset til den nuværende overgangsperiode
            
         
               —
            
            
               så vidt muligt og under hensyntagen til reglerne for konkurrence at sikre, at gennemførelsen af støttemekanismer til digitaliseringen af biografer, både private og offentlige, ikke begrænser biografejernes frihed til at vælge de film, de ønsker at fremvise
            
         
               —
            
            
               at tilskynde til etableringen af omskolings- og uddannelsesprogrammer i digital teknologi, navnlig for biografejere og distributører, og især for så vidt angår filmfremvisning, nye forretningsmodeller for digitale biografer, markedsføring af alternative repertoirer og teknisk vedligeholdelse
            
         
               —
            
            
               at undersøge mulighederne for at lette adgangen til kredit for biografer og andre virksomheder, der er involveret i overgangen til digital filmfremvisning, især via Den Europæiske Investeringsbank, når det bliver muligt.
            
         
      (1)  SEK(2010) 853 endelig.
   
      (2)  KOM(2010) 245 endelig.
   
      (3)  KOM(2010) 183 endelig.
   
      (4)  Rådets afgørelse 2006/515/EF af 18. maj 2006 om indgåelse af konventionen om beskyttelse og fremme af de kulturelle udtryksformers mangfoldighed (EUT L 201 af 25.7.2006, s. 15).
   
      (5)  KOM(2010) 487 endelig.
   
      (6)  VPF-modellen (Virtual Print Fee) bygger på, at tredjepartsinvestorer inddrages i spørgsmålet om, hvordan omkostninger og udbytte skal fordeles. Disse tredjeparter modtager (en del af) distributørernes fortjeneste i form af VPF-afgifter for at bidrage til digitalisering af de deltagende biografer.
   
      (7)  Dok. 14711/10.